Delirium tremens

Delírium tremens (latinsky „trasúce šialenstvo“, voľne preložené „šialenstvo s trasom“) alebo tiež alkoholové delírium je život ohrozujúci stav, ktorý vzniká u alkoholikov pri náhlom prerušení užívania alkoholu. Je najťažším štádiom abstinenčného syndrómu, má 5–15% úmrtnosť. Toto delírium je tiež označované ako alkoholická psychóza. Veľmi podobné príznaky sa objavujú pri rýchlom vysadení benzodiazepínov a barbiturátov.
Popis.
Priebeh je individuálny, predchádza mu predelirantný stav charakterizovaný potením, nevoľnosťou, zrýchlenou srdcovou činnosťou, nespavosťou.
Pokiaľ sa nezasiahne včas, dochádza k prechodu do delíria. Počas delíria pacient mohutne halucinuje – môže vidieť rôzne malé zvieratá (tzv. mikrozoopsia), často vykonáva zaužívané, zautomatizované pohyby (napr. vodiči z povolania riadia auto). Dostavuje sa hrubý tremor (tras). V čase a priestore je pacient nepresne orientovaný či vôbec neorientovaný, výrazná je porucha bezprostrednej pamäte a porucha konsolidácie pamäťových stôp (tj nie je schopný si zapamätať nové údaje a udalosti). Dochádza k poruchám psychomotoriky - pacient je zvýšene aktívny, nepokojný, agresívny či naopak úplne pokojný, utlmený. Stav sa môže celkom rýchlo meniť.
Nastávajú poruchy emócií – môže byť nadnesená nálada, eufória či naopak úzkosť či agresia. Môžu byť prítomné bludy – napr. pacient môže byť presvedčený, že sa mu ostatní usilujú o život. Môže sa objaviť epileptický záchvat – kŕče.
K ohrozeniu života dochádza najčastejšie srdcovým (arytmia) alebo dychovým zlyhaním.
Tento stav môže trvať niekoľko dní a končí hlbokým spánkom. Na prebehnutý stav je amnézia.
Vzhľadom na nešpecifickosť týchto príznakov je nutné aj u preukázaných alkoholikov vylúčiť iné príčiny stavu, predovšetkým zníženú hladinu cukru v krvi, poškodenie mozgu úrazom alebo infekciou a ďalšie ochorenia.
Príčina.
Prvotnou príčinou je návyk na alkohol, bezprostredným štartérom delíria je prerušenie užívania alkoholu – typicky ak sa pacient v opitosti zraní a je hospitalizovaný.
Alkohol pôsobí na prenos nervových signálov, predovšetkým ovplyvnením metabolizmu kyseliny gamaaminomaslovej – GABA a ďalších neurotransmiterov. Pri vysadení alkoholu chýba jeho tlmivý účinok a dochádza k zvýšenému nervovému dráždeniu, nepokoju, zrýchleniu srdcovej činnosti, kŕčom a nemožnosti zaspať.
Liečba.
Ide o život ohrozujúci stav, pacienti bývajú často hospitalizovaní na jednotkách intenzívnej starostlivosti. Pred nástupom intenzívnej starostlivosti bola úmrtnosť viac ako dvojnásobná.
Liekom prvej voľby tohto stavu je Clomethiazol (firemný názov Heminevrin) vo vyšších dávkach – až 16 tabliet denne. Pokiaľ sa nedá podávať – napr. z dôvodu odmietania čokoľvek prehltnúť (na Slovensku je dostupný iba vo forme kapsúl), je možné použiť ďalšie vnútrožilovo podávané preparáty:
Vzhľadom na to, že u týchto pacientov je prítomná minerálová disbalancia (najmä nízka hladina draslíka), ďalej deficit vitamínov skupiny B – najmä tiamín, je nutné tieto látky dodávať, a to buď perorálne, alebo, pokiaľ pacient nie je schopný či ochotný prehĺtať, vo forme infúzií. V dôsledku nižšej hladiny záchvatového prahu sa na prevenciu epileptického záchvatu podáva horčík. V dôsledku vysokého krvného tlaku a pulzu je niekedy nutné podávať antihypertenzíva, pre poruchy krvného cukru sa väčšinou dávajú infúzie s glukózou.
Hrozí riziko smrteľných komplikácií vyplývajúcich z nasadajúcich telesných komplikácií typických pre chronickým alkoholizmom poškodený a oslabený organizmus (napríklad zápal pľúc, zlyhanie pečene, ruptúra ​​(trhliny) pažerákových varixov a pod.)